b'\n_START_ARTICLE_\nTuulisp\xc3\xa4\xc3\xa4\n_START_PARAGRAPH_\nTuulisp\xc3\xa4\xc3\xa4 oli Suomessa vuosina 1903\xe2\x80\x931957 ilmestynyt pilalehti._NEWLINE_Tuulisp\xc3\xa4\xc3\xa4n perustivat Wilfrid Nenonen ja pilapiirt\xc3\xa4j\xc3\xa4 Kaarlo Kari kev\xc3\xa4\xc3\xa4ll\xc3\xa4 1903. P\xc3\xa4\xc3\xa4toimittajaksi tuli pian Onni V. Tuisku, joka oli ollut sensuurin muutamaa vuotta aiemmin lakkauttaman Matti Meik\xc3\xa4l\xc3\xa4isen viimeinen p\xc3\xa4\xc3\xa4toimittaja. Tuulisp\xc3\xa4\xc3\xa4 henkil\xc3\xb6ityi Tuiskuun ja h\xc3\xa4n jatkoi p\xc3\xa4\xc3\xa4toimittajana aina 1920 tapahtuneeseen kuolemaansa asti. Lehden alkuvuosien muita kantavia voimia olivat Nuutti Vuoritsalo, Edvard Lammin-Koskinen, A. E. Salmelainen sek\xc3\xa4 kirjailija Kaarlo Terhi. Monet tunnetut kirjailijat l\xc3\xa4hettiv\xc3\xa4t kirjoituksiaan Tuulisp\xc3\xa4\xc3\xa4h\xc3\xa4n ja lehti oli taloudellisesti kannattavampi kuin muut saman ajan suomalaiset pilalehdet. Tuisku oli testamentannut lehden omistuksen Suomalaiselle Sanomalehtimiesliitolle ja m\xc3\xa4\xc3\xa4r\xc3\xa4si muun omaisuutensa k\xc3\xa4ytett\xc3\xa4v\xc3\xa4ksi lehtimiesten lepokodin rakentamiseen. Tuulisp\xc3\xa4\xc3\xa4t\xc3\xa4 kustansi sittemmin Suomalaisten sanomalehtimiesten lepokotis\xc3\xa4\xc3\xa4ti\xc3\xb6. Lehden sis\xc3\xa4lt\xc3\xb6 koostui pilakuvista, pakinoista ja kuplettisanoituksista. Lehdess\xc3\xa4 oli my\xc3\xb6s runsaasti mainoksia. Lehden esikuvaksi muodostui saksalainen Fliegende Bl\xc3\xa4tter -pilalehti._NEWLINE_Tuulisp\xc3\xa4\xc3\xa4 ei ollut useimpien muiden aikansa pilalehtien tavoin kovin puoluesidonnainen, mutta ruotsinkielisten ja -mielisten arvostelijana se l\xc3\xa4heni 1910-luvulla vanhasuomalaisia. Tuiskun j\xc3\xa4lkeen p\xc3\xa4\xc3\xa4toimittajina toimivat G. A. Saarinen ja Oiva R. Kyr\xc3\xb6 sek\xc3\xa4 1920-luvun lopulta Yrj\xc3\xb6 Nikkola, mutta lehden uusi kantava voima oli pakinoitsija Ilmari Kivinen eli nimimerkki Tiitus. Ahkeroita pakinoitsijoita olivat my\xc3\xb6s Erkki Kivij\xc3\xa4rvi ja Eero Alpi, my\xc3\xb6hemmin V\xc3\xa4in\xc3\xb6 Nuorteva (Olli) ja Ensio Rislakki (Valentin). Tuulisp\xc3\xa4\xc3\xa4n toimittajat olivat 1920-luvulta alkaen p\xc3\xa4\xc3\xa4asiassa Helsingin Sanomien ja Uuden Suomen toimituskunnasta valikoituja, ja Tuulisp\xc3\xa4\xc3\xa4 arvosteli muita puolueita paitsi kyseisten lehtien taustavoimia kokoomusta ja edistyspuoluetta. Politiikka painui kuitenkin taka-alalle 1920-luvun puoliv\xc3\xa4lin j\xc3\xa4lkeen. Suuren laman aikana Tuulisp\xc3\xa4\xc3\xa4n taloudellinen pohja heikkeni, ja 1930-luvun alussa se siirtyi ilmestym\xc3\xa4\xc3\xa4n vain kerran kuukaudessa. Sotavuosina lehden ilmestyminen oli ep\xc3\xa4s\xc3\xa4\xc3\xa4nn\xc3\xb6llist\xc3\xa4. Vuodesta 1946 alkaen se ilmestyi p\xc3\xa4\xc3\xa4s\xc3\xa4\xc3\xa4nt\xc3\xb6isesti nelj\xc3\xa4 kertaa vuodessa._NEWLINE_Yksi Tuulisp\xc3\xa4\xc3\xa4n varhaisista pilapiirt\xc3\xa4jist\xc3\xa4 oli Heino Aspelin, jonka vuodesta 1909 piirt\xc3\xa4m\xc3\xa4 V\xc3\xa4kev\xc3\xa4mies oli Suomen pilalehtien ensimm\xc3\xa4isi\xc3\xa4 s\xc3\xa4\xc3\xa4nn\xc3\xb6llisesti esiintyneit\xc3\xa4 sarjakuvahahmoja. Muita nimekk\xc3\xa4it\xc3\xa4 piirt\xc3\xa4ji\xc3\xa4 olivat Edwin Lyd\xc3\xa9n, Eric Vasstr\xc3\xb6m, Jalmari Ruokokoski, Topi Vikstedt, Tauno Miesmaa, Oki R\xc3\xa4is\xc3\xa4nen, Rafael Lindell, Oscar Furuhjelm, Yrj\xc3\xb6 Ollila, Akseli Halonen, Alexander Paischeff, Alexander Tawitz, Yrj\xc3\xb6 Yrj\xc3\xb6l\xc3\xa4 ja Rudolf Koivu. My\xc3\xb6hempin\xc3\xa4 vuosina lehteen piirsiv\xc3\xa4t my\xc3\xb6s muun muassa Erkki Tanttu, Olavi Hurmerinta ja Kari Suomalainen._NEWLINE_Sotien j\xc3\xa4lkeen Tuulisp\xc3\xa4\xc3\xa4t\xc3\xa4 julkaisi Ensio Rislakki vuoteen 1949. Sen j\xc3\xa4lkeen kustantajaksi tuli Kiltalehdet Oy ja sis\xc3\xa4ll\xc3\xb6st\xc3\xa4 vastasi muutaman vuoden ajan p\xc3\xa4\xc3\xa4asiassa Reino Palmroth eli Palle. H\xc3\xa4nen kaudellaan lehti alkoi siirty\xc3\xa4 pikkutuhmaan huumoriin. Tuulisp\xc3\xa4\xc3\xa4 palasi lopuksi takaisin Sanomalehtimiesten lepokotis\xc3\xa4\xc3\xa4ti\xc3\xb6n harteille, joka jatkoi sen julkaisua en\xc3\xa4\xc3\xa4 l\xc3\xa4hinn\xc3\xa4 symbolisena eleen\xc3\xa4. Viimeisen\xc3\xa4 p\xc3\xa4\xc3\xa4toimittajana toimi Juha Nevalainen. Vuoden 1951 j\xc3\xa4lkeen lehti ilmestyi en\xc3\xa4\xc3\xa4 kerran vuodessa, viimeisen kerran 1957. Lopettaessaan Tuulisp\xc3\xa4\xc3\xa4 oli Suomen vanhin pilalehti.'